CELEX: 
Language: hr
Date: 2021-04-21 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) br. 231/2013 u pogledu rizika održivosti i čimbenika održivosti koje upravitelji alternativnim investicijskim fondovima trebaju uzeti u obzir

OBRAZLOŽENJE
            
            
               1.KONTEKST DELEGIRANOG AKTA
            
            
               Ova je Uredba dio šire inicijative Komisije o održivom razvoju. Njome se postavljaju temelji za okvir EU-a kojim se aspekti održivosti stavljaju u središte financijskog sustava kako bi se poduprlo preobrazbu europskog gospodarstva u zeleniji i otporniji kružni sustav u skladu s ciljevima europskog zelenog plana
                  1
               .
            
            
               Nakon donošenja Pariškog sporazuma o klimatskim promjenama iz 2016. te Programa Ujedinjenih naroda za održivi razvoj do 2030. i njegovih ciljeva održivog razvoja Komisija je u Akcijskom planu o financiranju održivog rasta
                  2
                najavila da namjerava pojasniti uključivanje održivosti u takozvane fiducijarne dužnosti u sektorskom zakonodavstvu. Komunikacijom o europskom zelenom planu potvrđuje se potreba za dugoročnim signalima kako bi se financijski i kapitalni tokovi usmjerili u zelena ulaganja i kako bi se izbjegla neiskoristivost imovine. Ovom Delegiranom uredbom pridonijet će se tom posebnom cilju.
            
            
               Delegiranom uredbom (EU) br. 231/2013
                  3
                dopunjuje se Direktiva 2011/61/EU
                  4
                dodatnim utvrđivanjem, među ostalim, uvjeta poslovanja, uključujući pravila o dužnoj pažnji ili utvrđivanju vrsta sukoba interesa relevantnih za upravitelje alternativnim investicijskim fondovima (UAIF-ovi).
            
            
               Ova se Uredba temelji na Završnom izvješću o tehničkim savjetima Europskog nadzornog tijela za vrijednosne papire i tržišta kapitala (ESMA)
                  5
               . U tehničkim savjetima zaključuje se da su potrebna dodatna pojašnjenja o uključivanju rizika održivosti i čimbenika održivosti u Uredbu 231/2013 te se utvrđuju posebne odredbe u tom pogledu. 
            
            
               Ovom se Uredbom pojašnjava trenutačna obveza UAIF-ova da uključe rizike za održivost. Pojašnjenjem se ne uvodi rangiranje među različitim rizicima. U ovoj se Uredbi pojašnjavaju i određene implikacije Uredbe o objavama povezanim s održivosti u sektoru financijskih usluga, konkretno u slučaju kada upravitelji alternativnim investicijskom fondovima objavljuju informacije o uzimanju u obzir štetnih učinaka na održivost.
            
            
               Ovom Uredbom i drugim sektorskim delegiranim aktima kojima se prilagođavaju pravila o fiducijarnim dužnostima i provjerama primjerenosti dodatno se jačaju Uredba o objavama povezanim s održivosti u sektoru financijskih usluga
                  6
               , Uredba o referentnim vrijednostima EU-a za klimatsku tranziciju i referentnim vrijednostima EU-a usklađenima s Pariškim sporazumom te objavama u vezi s održivošću za referentne vrijednosti
                  7
                i Uredba o taksonomiji EU-a za održive djelatnosti
                  8
               . Tim se pravilima aspekti održivosti dosljedno uključuju u postupke ulaganja, savjetovanja i objavljivanja u svim sektorima. Njima se okolišni, socijalni i upravljački aspekti (održivosti) stavljaju u središte financijskog sustava kako bi se pridonijelo preobrazbi europskog gospodarstva u zeleniji, niskougljični, otporniji i resursno učinkovit kružni sustav.
            
            
               2.SAVJETOVANJA PRIJE DONOŠENJA AKTA
            
            
               Komisija je 24. srpnja 2018. od ESMA-e zatražila da izda tehničke savjete o mogućim izmjenama delegiranih akata koje treba donijeti u skladu s Direktivom 2011/61/EU u pogledu uključivanja rizika održivosti i čimbenika održivosti.
            
            
               ESMA je 30. travnja 2019. objavila Završno izvješće o tehničkim savjetima Komisiji. U savjetima su uzeta u obzir mišljenja dionika izražena tijekom javnog savjetovanja provedenog od 19. prosinca 2018. do 19. veljače 2019. Savjeti uključuju analizu troškova i koristi. Osim toga, ESMA je 4. veljače 2019. održala otvoreno javno saslušanje kako bi prikupila dodatne povratne informacije. Provedeno je savjetovanje i s ESMA-inom Interesnom skupinom za vrijednosne papire i tržišta kapitala.
            
            
               Službe Komisije pokrenule su 22. studenoga 2019. savjetovanje s državama članicama i zatraženo je mišljenje stručne skupine Europskog odbora za vrijednosne papire.
            
            
               U skladu s načelima bolje regulative nacrt prijedloga objavljen je radi savjetovanja od 8. lipnja 2020. do 6. srpnja 2020. Nakon pažljivog razmatranja povratnih informacija, u tekst Obrazloženja unesene su dodatne izmjene. 
            
            
               3.PRAVNI ELEMENTI DELEGIRANOG AKTA
            
            
               Pravna osnova ove Uredbe utvrđena je u članku 12. stavku 3., članku 14. stavku 4., članku 15. stavku 5. i članku 18. stavku 2. Direktive 2011/61/EU. 
            
            
               Ovom Uredbom obuhvaćene su sljedeće izmjene Delegirane uredbe (EU) 231/2013:
            
            
               U članku 1. stavku 1. utvrđuje se definicija „rizika održivosti” koja je usklađena s definicijom „rizika održivosti” iz članka 2. točke 22. Uredbe (EU) 2019/2088
                  9
               .
            
            
               U članku 1. stavku 2. uzimaju se u obzir rizici održivosti u kvalitativnom ili kvantitativnom smislu u okviru zahtjeva dužne pažnje iz članka 18. Delegirane uredbe (EU) 231/2013. Ako upravitelji alternativnim investicijskim fondovima razmatraju glavne štetne učinke investicijskih odluka na čimbenike održivosti, ti se učinci moraju uzeti u obzir i u zahtjevima u pogledu dužne pažnje. 
            
            
               U članku 1. stavku 3. od upravitelja alternativnim investicijskim fondovima zahtijeva se da zadrže potrebne resurse i stručna znanja za učinkovito uključivanje rizika održivosti izmjenom članka 22. Delegirane uredbe (EU) 231/2013.
            
         
         
            
               U članku 1. stavku 4. propisuje se da utvrđivanje sukoba interesa mora uključivati i one sukobe interesa koji se mogu pojaviti kao posljedica uključivanja rizika održivosti.
            
            
               U članku 1. stavku 5. pojašnjava se da se u okviru politike upravljanja rizicima iz članka 40. Delegirane uredbe (EU) 231/2013 moraju uzeti u obzir i izloženosti alternativnih investicijskih fondova rizicima održivosti.
            
            
               U članku 1. stavku 6. u opće uvjete iz članka 57. stavka 1. Delegirane uredbe (EU) 231/2013 ugrađuje se obveza upravitelja alternativnim investicijskim fondovima da uzmu u obzir rizike održivosti.
            
            
               U članku 1. stavku 7. osigurava se da je više rukovodstvo UAIF-a odgovorno za uključivanje rizika održivosti.
            
            
               DELEGIRANA UREDBA KOMISIJE (EU) …/...
            
            
               оd 21.4.2021.
            
            
               o izmjeni Delegirane uredbe (EU) br. 231/2013 u pogledu rizika održivosti i čimbenika održivosti koje upravitelji alternativnim investicijskim fondovima trebaju uzeti u obzir
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2011/61/EU Europskog parlamenta i Vijeća od 8. lipnja 2011. o upraviteljima alternativnih investicijskih fondova i o izmjeni direktiva 2003/41/EZ i 2009/65/EZ te uredbi (EZ) br. 1060/2009 i (EU) br. 1095/2010
                  10
               , a posebno njezin članak 12. stavak 3., članak 14. stavak 4., članak 15. stavak 5. i članak 18. stavak 2.,
            
            
               budući da:
            
            
               (1)Prelazak na niskougljično, održivije i resursno učinkovito kružno gospodarstvo u skladu s ciljevima održivog razvoja ključan je za osiguravanje dugoročne konkurentnosti gospodarstva Unije. Unija je 2016. sklopila Pariški sporazum
                  11
               . Člankom 2. stavkom 1. točkom (c) Pariškog sporazuma utvrđuje se cilj jačanja odgovora na klimatske promjene, među ostalim usklađivanjem financijskih tokova s nastojanjima usmjerenima na niske emisije stakleničkih plinova i razvoj otporan na klimatske promjene.
            
            
               (2)Prepoznajući taj izazov, Komisija je u prosincu 2019. predstavila europski zeleni plan
                  12
               . Zeleni plan nova je strategija rasta kojom se Uniju nastoji preobraziti u pravedno i prosperitetno društvo s modernim, resursno učinkovitim i konkurentnim gospodarstvom u kojem od 2050. nadalje neće biti neto emisija stakleničkih plinova i u kojem gospodarski rast nije povezan s upotrebom resursa. Za ostvarivanje tog cilja ulagateljima je potrebno dati jasne signale u pogledu njihovih ulaganja kako bi se izbjegla neiskoristivost imovine i povećalo održivo financiranje.
            
            
               (3)Komisija je u ožujku 2018. objavila Akcijski plan o financiranju održivog rasta
                  13
                u kojem se utvrđuje ambiciozna i sveobuhvatna strategija održivog financiranja. Jedan od ciljeva utvrđenih u Akcijskom planu jest preusmjeravanje tokova kapitala prema održivim ulaganjima radi postizanja održivog i uključivog rasta. Procjena učinka na kojoj se temelje kasnije zakonodavne inicijative objavljena u svibnju 2018.
                  14
                pokazala je da je potrebno pojasniti da bi upravitelji alternativnim investicijskim fondovima („UAIF-i”) trebali uzeti u obzir čimbenike održivosti u okviru svojih dužnosti prema ulagateljima. Upravitelji alternativnim investicijskim fondovima stoga bi trebali redovito procjenjivati ne samo sve relevantne financijske rizike, već i sve relevantne rizike održivosti iz Uredbe (EU) 2019/2088 Europskog parlamenta i Vijeća
                  15
                koji bi, u slučaju njihova nastanka, mogli uzrokovati stvaran ili potencijalan bitan negativan učinak na vrijednost ulaganja. U Delegiranoj uredbi Komisije (EU) br. 231/2013
                  16
                ne upućuje se izričito na rizike održivosti. Zbog tog razloga te kako bi se osigurala pravilna provedba i poštovanje unutarnjih postupaka i organizacijskih mjera, potrebno je pojasniti da postupci, sustavi i unutarnje kontrole upravitelja alternativnim investicijskim fondovima odražavaju rizike održivosti te da su za analizu tih rizika potrebni tehnički kapaciteti i znanje.
            
            
               (4)U skladu s Uredbom (EU) 2019/2088 upravitelji alternativnim investicijskim fondovima koji su obvezni uzeti u obzir glavne štetne učinke investicijskih odluka na čimbenike održivosti ili te glavne štetne učinke dobrovoljno uzimaju u obzir obvezni su objaviti kako se ti glavni štetni učinci uzimaju u obzir u njihovim politikama dužne pažnje. Radi osiguravanja dosljednosti između Uredbe (EU) 2019/2088 i Uredbe 231/2013 ta bi se obveza trebala odražavati u Uredbi 231/2013.
            
            
               (5)Kako bi se održao visok standard zaštite ulagatelja, upravitelji alternativnim investicijskim fondovima trebali bi pri utvrđivanju vrsta sukoba interesa čije postojanje može naštetiti interesima AIF-a uključiti sukobe interesa koji se mogu pojaviti kao posljedica uključivanja rizika održivosti u njihove postupke, sustave i unutarnje kontrole. Ti sukobi mogu uključivati sukobe koji proizlaze iz isplaćivanja primitaka ili osobnih transakcija relevantnog osoblja, sukobe interesa koji bi mogli dovesti do manipulativnog zelenog marketinga, zavaravajuće prodaje ili lažnog prikazivanja investicijskih strategija te sukobe interesa među različitim alternativnim investicijskim fondovima kojima upravlja isti UAIF.
            
            
               (6)Delegiranu uredbu (EU) br. 231/2013 stoga bi trebalo na odgovarajući način izmijeniti.
            
            
               (7)Nadležnim tijelima i upraviteljima alternativnim investicijskim fondovima trebalo bi dati dovoljno vremena za prilagodbu novim zahtjevima sadržanima u ovoj Uredbi. Stoga bi njezinu primjenu trebalo odgoditi,
            
            
               DONIJELA JE OVU UREDBU:
            
         
         
            
               Članak 1.
            
            
               Delegirana uredba (EU) br. 231/2013 mijenja se kako slijedi:
            
            
               (1)U članku 1. dodaju se sljedeće točke 6. i 7.:
            
            
               „6.
                     ‚rizik održivosti’ znači rizik održivosti kako je definiran u članku 2. točki 22. Uredbe (EU) 2019/2088 Europskog parlamenta i Vijeća*;
            
            
               7.
                     ‚čimbenici održivosti’ znači čimbenici održivosti kako su definirani u članku 2. točki 24. Uredbe (EU) 2019/2088.
            
            
               ________________________
            
            
               *
                     Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).”;
            
            
               (2)U članku 18. dodaju se sljedeći stavci 5. i 6.:
            
            
               „5.
                     Pri ispunjavanju zahtjeva iz stavaka od 1. do 3. upravitelji alternativnim investicijskim fondovima uzimaju u obzir rizike održivosti.
            
            
               6.
                     Ako upravitelji alternativnim investicijskim fondovima uzimaju u obzir glavne štetne učinke investicijskih odluka na čimbenike održivosti kako je opisano u članku 4. stavku 1. točki (a) Uredbe (EU) 2019/2088 ili kako se zahtijeva člankom 4. stavkom 3. ili 4. te uredbe, ti upravitelji alternativnim investicijskim fondovima uzimaju u obzir takve glavne štetne učinke pri ispunjavanju zahtjeva iz stavaka od 1. do 3. ovog članka.”;
            
            
               (3)U članku 22. dodaje se sljedeći stavak 3.:
            
            
               „3.
                     Za potrebe stavka 1., upravitelji alternativnim investicijskom fondovima zadržavaju potrebne resurse i stručna znanja za učinkovito uključivanje rizika održivosti.”;
            
            
               (4)u članku 30. dodaje se sljedeći podstavak:
            
            
               „Pri utvrđivanju vrsta sukoba interesa čije postojanje može naštetiti interesima AIF-a upravitelji alternativnim investicijskim fondovima uključuju one sukobe interesa koji se mogu pojaviti kao posljedica uključivanja rizika održivosti u njihove postupke, sustave i unutarnje kontrole.”; 
            
            
               (5)U članku 40. stavak 2. zamjenjuje se sljedećim: 
            
            
               „2.
                     Politika upravljanja rizicima obuhvaća postupke koji su potrebni da bi UAIF za svaki AIF kojim upravlja mogao procijeniti izloženost tog AIF-a tržišnom riziku, riziku likvidnosti, riziku održivosti i riziku druge ugovorne strane, kao i izloženost AIF-a svim drugim relevantnim rizicima, uključujući operativni rizik, koji mogu biti značajni za svaki AIF kojim upravlja.”;
            
            
               (6)U članku 57. stavku 1. dodaje se sljedeći podstavak:
            
            
               „Pri ispunjavanju zahtjeva iz prvog podstavka upravitelji alternativnim investicijskim fondovima uzimaju u obzir rizike održivosti.”;
            
            
               (7)u članku 60. stavku 2. dodaje se sljedeća točka (i):
            
            
               „(i)
                     odgovorno je za uključivanje rizika održivosti u aktivnosti iz točaka od (a) do (h).”.
            
         
         
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od [Ured za publikacije: molimo kao datum unesite prvi dan dvanaestog mjeseca nakon objave u Službenom listu Europske unije].
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 21.4.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija: Europski zeleni plan (COM(2019) 640 final). 
               
               
                  
                     (2)
                  
                        Komunikacija Komisije Europskom parlamentu, Europskom vijeću, Vijeću, Europskoj središnjoj banci, Europskom gospodarskom i socijalnom odboru i Odboru regija: Akcijski plan o financiranju održivog rasta (COM(2018) 097 final).
               
               
                  
                     (3)
                  
                        Delegirana uredba Komisije (EU) br. 231/2013 od 19. prosinca 2012. o dopuni Direktive 2011/61/EU Europskog parlamenta i Vijeća u odnosu na izuzeća, opće uvjete poslovanja, depozitare, financijsku polugu, transparentnost i nadzor (SL L 83, 22.3.2013., str. 1.).
               
               
                  
                     (4)
                  
                        Direktiva 2011/61/EU Europskog parlamenta i Vijeća od 8. lipnja 2011. o upraviteljima alternativnih investicijskih fondova i o izmjeni direktiva 2003/41/EZ i 2009/65/EZ te uredbi (EZ) br. 1060/2009 i (EU) br. 1095/2010 (SL L 174, 1.7.2011., str. 1.).
               
               
                  
                     (5)
                  
                        Završno izvješće – Tehnički savjeti ESMA-e Europskoj komisiji o uključivanju rizika i čimbenika održivosti u Direktivu o subjektima za zajednička ulaganja u prenosive vrijednosne papire i Direktivu o upraviteljima alternativnih investicijskih fondova (ESMA34-45-688).
               
               
                  
                     (6)
                  
                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).
               
               
                  
                     (7)
                  
                        Uredba (EU) 2019/2089 Europskog parlamenta i Vijeća od 27. studenoga 2019. o izmjeni Uredbe (EU) 2016/1011 u pogledu referentnih vrijednosti EU-a za klimatsku tranziciju i referentnih vrijednosti EU-a usklađenih s Pariškim sporazumom te objavama u vezi s održivošću za referentne vrijednosti (SL L 317, 9.12.2019., str. 17.).
               
               
                  
                     (8)
                  
                        Uredba Europskog parlamenta i Vijeća o uspostavi okvira za olakšavanje održivih ulaganja (još nije objavljena).
               
               
                  
                     (9)
                  
                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).
               
               
                  
                     (10)
                  
                        SL L 174, 1.7.2011., str. 1.
               
               
                  
                     (11)
                  
                        Odluka Vijeća (EU) 2016/1841 od 5. listopada 2016. o sklapanju, u ime Europske unije, Pariškog sporazuma donesenoga u sklopu Okvirne konvencije Ujedinjenih naroda o klimatskim promjenama (SL L 282, 19.10.2016., str. 4.).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        SWD(2018) 264 final.
               
               
                  
                     (15)
                  
                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).
               
               
                  
                     (16)
                  
                        Delegirana uredba Komisije (EU) br. 231/2013 od 19. prosinca 2012. o dopuni Direktive 2011/61/EU Europskog parlamenta i Vijeća u odnosu na izuzeća, opće uvjete poslovanja, depozitare, financijsku polugu, transparentnost i nadzor (SL L 83, 22.3.2013., str. 1.).